<classify> BARAZA la Taifa la Uhifadhi na Usimamizi wa Mazingira NEMC, limejipanga katika kuboresha mazingira katika ukanda wa Bahari ya Hindi ili kwenda sambamba na malengo ya Kituo cha Mazingira Kimataifa GEF.Akizungumza jijini Dar es Salaam jana wakati wa warsha ya kujadili Uhuishaji wa Sera Kukabiliana na Mazingira ya Bahari WIO LME SAPPHIRE iliyoandaliwa na Programu ya Mazingira ya Umoja wa Mataifa UNEP na kuwakutanisha wadau wa sekta za umma na binafsi, Mwenyekiti wa NEMC, Profesa Esnati Chaggu alisema programu italeta mafanikio katika usimamizi wa mazingira baharini.Programu hii itakuwa na tija kubwa kwa Taifa katika kuilinda bahari na viumbe vilivyomo, lakini muhimu zaidi kwa watu wote wanaoendesha shughuli zao za uchumi kupitia Bahari ya Hindi, alisema Profesa Chaggu.Aliongeza kuwa uboreshaji wa sera utasaidia kuongeza thamani ya mazao, yanatokanayo na bahari, hivyo kuinua uchumi kwa wananchi wa maeneo ya ukanda wa pwani na taifa kwa ujumla.Tuwashukuru wenzetu wa UNEP kwa kuleta mradi huu ambao utasaidia kuongeza thamani ya mazao ya bahari na hivyo kuwa na soko la uhakika ndani na nje ya nchi kwa kuwa mradi utahakikisha mazingira ya bahari yanakuwa salama, alisema.Meneja wa mradi huo kutoka UNEP, Beyene Sinikinesh aliyataja mambo manne muhimu katika utekelezaji wa mradi huo, ambayo yataiweka Tanzania na mataifa yaliyopo magharibi mwa Bahari ya Hindi katika nafasi nzuri ya kuongeza thamani ya mazao ya baharini.Mradi huu unatekelezwa katika nchi tisa na umejikita katika kusaidia mabadiliko ya sera, kupunguza changamoto kupitia ushiriki wa jamii katika usimamizi wa rasilimali endelevu, kupunguza changamoto zilizopo sekta binafsi na kuzijengea taasisi na jamii uwezo ili kuongeza thamani ya mazao na sughuli zingine baharini, alisema.Mratibu wa mradi huo katika NEMC, Rose Mtui alisema mradi huu utasaidia kuinua uchumi kwa jamii mbali mbali zinazotegemea uchumi wake kupitia bahari. Utekelezaji wa mradi huu utakuwa na faida kubwa kwani utabadilisha changamoto nyingi na kluwa fursa hivyo kuongeza mapato kwa jamii zinazotegemea bahari kama kitega uchumi, lakini kwa kuyatunza mazingira ya bahari kutaongeza thamani ya mazao ya baharini na hivyo kuwa na uhakika wa soko, alisema Mtui  <topic>: KITAIFA 